RANEŠIMAS ŽINIASKLAIDAI

2024-08-20

**„EPSO-G“ grupės pusmečio rezultatai: augo investicijos ir koreguoti pelningumo rodikliai**

**Energijos perdavimo ir mainų įmonių grupė „EPSO-G“ pirmąjį šių metų pusmetį skyrė beveik 18 proc. daugiau investicijų projektams, kurie stiprina Lietuvos energetinę nepriklausomybę. Šių metų sausį-birželį, lyginant su tuo pačiu 2023 metų laikotarpiu, gerėjo koreguoti pelningumo rodikliai.**

„Grupė Lietuvos energetinei nepriklausomybei skiria rekordines investicijas, tuo pačiu išlaikome koreguotų finansinių rodiklių tvarų augimą. Išskirtinis dėmesys sutelktas į sinchronizacijos su kontinentinės Europos tinklais programą – istorinis momentas šalies energetikos laukia kitų metų vasarį. Taip pat augant atsinaujinančios energetikos projektų apimtis Grupė modernizuoja perdavimo sistemas, kartu su Baltijos jūros regiono partneriais toliau intensyviai ruošiasi vandenilio infrastruktūros plėtrai“, – sakė Mindaugas Keizeris, „EPSO-G“ vadovas.

Grupės koreguotas grynasis pelnas pirmąjį šių metų pusmetį siekė 18,5 mln. eurų ir augo 63 proc., kuomet atitinkamu laikotarpiu pernai minėtas rodiklis buvo 11,4 mln. eurų. „EPSO-G“ grupės koreguotas veiklos pelnas iki mokesčių, palūkanų, nusidėvėjimo ir amortizacijos (EBITDA) pirmąjį šių metų pusmetį siekė 38,4 mln. eurų – 22 proc. didesnis palyginti su tuo pačiu laikotarpiu 2023 metais. Nekoreguota EBITDA augo beveik 19 proc. (nuo 44,2 mln. eurų iki 52,4 mln. eurų), grynasis pelnas mažėjo beveik 4 proc. (nuo 31,5 mln. eurų iki 30,4 mln. eurų). Koreguoti rodikliai, eliminuojant laikinus reguliacinius skirtumus, augo dėl didesnės investicijų grąžos išaugus vidutinei svertinei kapitalo kainai bei dedamosios investicijų finansavimui elektros perdavimo sistemos operatoriui.

„EPSO-G“ grupės investicijos į infrastruktūrą per šešis šių metų mėnesius sudarė 94,1 mln. eurų ir buvo beveik 18 proc. didesnės nei atitinkamu laikotarpiu 2023 metais. Didžiausią dalį – 90,8 mln. eurų – investicijų sumos elektros perdavimo sistemos infrastruktūros modernizacijai ir plėtrai skyrė Grupės įmonė „Litgrid“.

„Litgrid“ aukštos įtampos perdavimo tinklais šalies gyventojų ir verslo poreikiams per pirmąjį šių metų pusmetį buvo perduota 4,7 teravatvalandės (TWh) elektros energijos – 0,4 proc. daugiau, palyginti su tuo pačiu laikotarpiu pernai.

„Amber Grid“ 2024 metų pirmąjį pusmetį Lietuvos, Baltijos šalių, Suomijos ir Lenkijos vartotojams transportavo 13,4 TWh gamtinių dujų, neskaitant tranzito į Karaliaučiaus sritį. Tai – beveik 29 proc. mažiau nei pernai tuo pačiu metu. 2024 m. sausio–birželio mėnesiais Lietuvos dujų vartotojams dujų perdavimo operatorius perdavė 9,2 TWh dujų arba 46 proc. daugiau nei 2023 m. atitinkamu laikotarpiu (6,3 TWh). Dujų paklausa augo dėl vėsesnių žiemos orų, elektros gamybos ir mažesnės dujų kainos rinkoje. Pastaroji priežastis lėmė didesnį dujų vartojimą trąšų gamyboje.

Per 2024 metų sausį-birželį energijos išteklių biržoje „Baltpool“ Lietuvos bei užsienio centralizuotos šilumos tiekimo įmonės, nepriklausomi šilumos gamintojai ir pramonės įmonės įsigijo 3,7 TWh biokuro. Tai 1,8 proc. mažiau, palyginti su tuo pačiu laikotarpiu 2023 metais, kai buvo įsigyta 3,8 TWh biokuro.

„EPSO-G“ įmonių grupę sudaro valdymo įmonė „EPSO-G“ ir šešios tiesiogiai patronuojamos įmonės „Amber Grid“, „Baltpool“, „Energy cells“, „EPSO-G Invest“, „Litgrid“ ir „Tetas“. „EPSO-G“ ir Grupės įmonės taip pat turi „GET Baltic“, „Baltic RCC“ OÜ ir „TSO Holding“ AS akcijų. „EPSO-G“ vienintelio akcininko teises ir pareigas įgyvendina Lietuvos Respublikos energetikos ministerija.

**Daugiau informacijos**

Gediminas Petrauskas, „EPSO-G“ komunikacijos partneris

Tel. +370 610 63306, el. paštas gediminas.petrauskas@epsog.lt